ท่องเที่ยวคึกเชื่อเงินสะพัดปีนี้7.7แสนล.
คลังประเมินท่องเที่ยวดูดเงินเข้าประเทศ 7.7 แสนล้าน คาดทั้งปี 19.5 ล้านคน
5 ส.ค. 2554

คลังประเมินท่องเที่ยวดูดเงินเข้าประเทศ 7.7 แสนล้าน คาดทั้งปี 19.5 ล้านคน 
สำนักงานเศรษฐกิจการคลัง (สศค.) วิเคราะห์ว่า จากข้อมูลล่าสุดจำนวนนักท่องเที่ยวต่างชาติที่เดินทางเข้าประเทศในเดือน มิ.ย.2554 มีจำนวน 1.49 ล้านคน ขยายตัว 53.9% โดยในช่วงครึ่งแรกของปีมีนักท่องเที่ยวเดินทางมาไทยแล้วจำนวนทั้งสิ้น 9.7 ล้านคน ขยายตัวสูง 28.1% ถือว่าปรับตัวดีขึ้นจากปลายปี 2553 ที่ขยายตัวแค่ 12.6% โดยได้แรงหนุนจากตลาดเอเชียเป็นหลัก โดยเฉพาะจากเอเชียตะวันออกเฉียงเหนือและอาเซียน 
ข้อมูลดังกล่าวสะท้อนว่า ภาคการท่องเที่ยวต่างชาติมีบทบาทสำคัญในการช่วยสนับสนุนการขยายตัวทางเศรษฐกิจไทย ทั้งนี้ สศค.คาดว่าหากสถานการณ์การเมืองเข้าสู่ภาวะปกติ หรือไม่มีภัยธรรมชาติ การท่องเที่ยวต่างชาติน่าจะมีจำนวน 19.5 ล้านคน ขยายตัวได้ปีละ 22.7% และสามารถสร้างรายได้ให้กับประเทศไม่น้อยกว่า 7.7 แสนล้านบาท
ก่อนหน้านี้กระทรวงการท่องเที่ยวและกีฬา เตรียมทบทวนเป้ายอดนักท่องเที่ยวใหม่อีกครั้งหลังจากมีรัฐบาลใหม่ เพราะคาดว่ารัฐบาลจะมีมาตรการออกมาเพื่อกระตุ้นภาคการท่องเที่ยวให้ขยายตัวดีขึ้น นอกจากนี้กระทรวงการท่องเที่ยวฯ เตรียมจัดพิธีมอบเครื่องหมายรับรองมาตรฐานให้แก่ผู้ประกอบการท่องเที่ยวประจำปี 2554 ในวันที่ 15 ส.ค.นี้ เพื่อยกระดับคุณภาพให้บริการด้านท่องเที่ยว